Pena di morto

Pena di morto (Hulandes: doodstraf; Ingles: capital punishment) ta e asesinato di un persona sanciona pa e estado como castigo pa un infraccion real of supuesto.'Capital Punishment', Internet Encyclopedia of Philosophy, access-date: Capital punishment, britannica.com E ta e forma di castigo mas severo cu un corte por impone y ta encera e ehecucion di e persona sentencia na morto na un manera legalmente prescribi. Esaki ta claramente distinto for di "lynchmento" extrahudicial y ehecucionnan sin base legal.

 Procedura 
Un sentencia na morto normalmente no ta wordo ehecuta mesora. Hopi biaha e persona ta keda preso durante un periodo largo, mientras cu apelacion, revision of un peticion pa clemencia ta wordo trata pa evita e ehecucion. E proceso por dura hopi aña. Riba e dia di ehecucion, e persona condena ta wordo traslada pa e localidad designa, caminda e sentencia ta wordo ehecuta segun un protocol formal bou direccion di un of mas funcionario autorisa (e burdugu).

 Crimennan cu por yega na pena di morto 
E tipo di crimen cu ta castigabel cu pena di morto ta depende di e hurisdiccion. Na hopi pais, e castigo aki ta reserva pa crimennan mas grave contra persona, manera:
 asesinato y asesinato masal,
 asesinato di mucha,
 violacion agrava,
 terorismo,
 secuestro di avion,
 crimennan di guera of contra humanidad.

Den cierto hurisdiccion, crimen contra e estado tambe por yega na pena di morto, incluyendo:
 intento di tumba gobierno,
 traicion,
 spionahe,
 instigacion pa comete crimen y delitonan,
 pirateria.
Den algun sistema hudicial, crímennan relaciona cu droga (produccion, traficacion of benta) tambe por ser clasifica como crimen pisa.

 Historia 
Pena di morto ta existi pa miles di aña caba. Fuentenan historico ta indica cu e castigo grave aki tabata parti di e sistema hudicial ya den tempo di comunidadnan tribal, caminda castigo tabata generalmente tuma forma di compensacion na e victima, castigo corporal, exilio of ehecucion.

Durante evolucion di e sistema legal, pena di morto a bira un elemento formalisa den pueblonan antiguo, manera Mesopotamia, Egipto, Imperio Romano y Grecia antiguo. Den esaki, e tabata considera un medio pa mantene orden publico y pa preveni criminalidad. 

Den era moderno, hopi pais a cuminsa limita of aboli e castigo, stimula pa movecionnan di derechonan humano y consideracion etico tocante e uso di violencia estatal. Desde siglo 20, un tendencia fuerte na abolicion universal a surgi, particularmente den Europa y gran parti di Latinoamerica.

 Ehecucion extrahudicial 
Ehecucion extrahudicial — eliminacion di un persona sin huicio — ta un fenomeno totalmente separa di pena di morto y ilegal bou di derechonan humano internacional. Den hopi dictadura, e ta wordo uza pa elimina oponente politico, disidente, periodista of gruponan percibi como “menasa pa estado.” Hopi biaha no tin huicio independiente of su resultado ta wordo determina di antemano.

Un practica frecuente den cierto regimen Latinoamericano tabata e “desaparición” di oponente politico. Aunke tal caso ta wordo yama “ehecucion sumario,” den esencia e ta asesinato.

 Status mundial 

Den mayoria di paisnan occidental, e castigo di pena di morto no ta den uso mas, cu e excepcion principal di varios estado na Merca. Den hopi pais Asiatico y Africano, pena di morto ta sigui den ley y ta wordo aplica, aunke den algun region (manera West Afrika) el a baha den uzo practico.

Den mayoria di e paisnan Latinoamericano, pena di morto ta existi solamente pa circunstancianan special of crimennan di guera, y no ta wordo ehecuta den practica.

Te cu 2021, 
 56 pais ta retene pena di morto, 
 111 pais (incluso paisnan di Reino Hulandes) a aboli esaki (den ley) pa tur crimen, 
 7 a abolí esaki pa crimennan comun (pero ta mantene pa circunstancianan special manera crimennan di guera), y 
 24 ta abolishonista den practica. 
Aunke e mayoria di e paisnan a aboli e castigo, mas cu mita di e poblacion mundial ta biba na paisnan caminda pena di morto ta wordo retene. Te cu 2025, solamente 3 di 38 pais miembro di OECD (Merca, Sur Corea y Hapon) ta permiti pena di morto.

 Mira tambe 
 Pena di morto na Aruba

Kategoria:Sociedad